ram gopal varma blames rajinikanth over bhairava geetha censor
రజినీకాంత్ వల్లే ‘భైరవగీత’ సెన్సార్‌ ఆపేశారు: వర్మ
‘భైరవగీత’ సకాలంలో సెన్సార్ పూర్తిచేసుకోకపోవడానికి కూడా వర్మ కారణం చెప్పారు. బుధవారం సాయంత్రం ఏఎంబీ సినిమాస్‌లో ప్రెస్ మీట్ నిర్వహించిన వర్మ.. ‘భైరవగీత’ గురించి మాట్లాడారు.
Samayam Telugu | Updated:
Dec 13, 2018, 10:33AM IST
వివాదాస్పద దర్శకుడు రామ్ గోపాల్ వర్మ సమర్పణలో వస్తోన్న చిత్రం ‘భైరవగీత’. సిద్ధార్థ్ తాతోలు ఈ సినిమా ద్వారా దర్శకుడిగా పరిచయమవుతున్నారు. రాయలసీమ నేపథ్యంలో వస్తోన్న ప్రేమకథా చిత్రం ఇది. ఈ సినిమా ప్రచారం కోసం గతంలో రజినీకాంత్ ‘2.0’ను వర్మ వాడేసుకున్న సంగతి తెలిసిందే. ‘2.0’కు పోటీగా ‘భైరవగీత’ వస్తుందని.. ‘2.0’ చిన్న పిల్లల సినిమా అయితే ‘భైరవగీత’ పెద్దల సినిమా అని.. ఇలా చాలా రకాలుగా ‘2.0’ కంటే మా చిత్రమే గొప్ప అన్న రీతిలో వర్మ ప్రచారం చేశారు. అయితే సమయానికి సెన్సార్ పూర్తికాకపోవడంతో ‘2.0’తో పాటు ‘భైరవగీత’ విడుదల కాలేదు.
ఇదిలా ఉంటే, ‘భైరవగీత’ సకాలంలో సెన్సార్ పూర్తిచేసుకోకపోవడానికి కూడా వర్మ కారణం చెప్పారు. బుధవారం సాయంత్రం ఏఎంబీ సినిమాస్‌లో ప్రెస్ మీట్ నిర్వహించిన వర్మ.. ‘భైరవగీత’ గురించి మాట్లాడారు. ఈ సినిమా సెన్సార్ ఆగిపోవడానికి కారణం రజినీకాంత్ అంటూ వ్యాఖ్యానించారు. ‘రజినీకాంత్ ఒక కిరణం పంపి మా సెన్సార్ అవ్వకుండా చేశారు. ‘2.0’లో ఆయన చేసిన మ్యాజిక్ కారణంగా సెన్సార్ వాళ్లు భయపడి మా సినిమాను ఆపేశారు. అందుకే విడుదల ఆలస్యమైంది’ అని చాలా వెటకారంగా చెప్పారు.
‘ఎ’ సర్టిఫికెట్ సినిమా.. పిల్లలు రారు..
‘భైరవగీత’ పెద్దవాళ్ల సినిమా అని గతంలో చెప్పారని.. మరి పిల్లలు చూడొచ్చా అని ఓ మీడియా ప్రతినిధి వర్మను ప్రశ్నించారు. దీనికి వర్మ సమాధానం ఇస్తూ.. ‘ఎలాగూ ఎ సర్టిఫికెట్ సినిమా పిల్లలు రారు’ అని చెప్పారు. ఫ్యామిలీతో చూడదగ్గ సినిమానేనా అనే ప్రశ్నకు దర్శకుడు సిద్ధార్థ్ మైక్ అందుకుని.. ‘మెర్చ్యూరిటీ ఉంటే చూడొచ్చు’ అని టక్కున సమాధానం చెప్పారు. సినిమాలో బూతు ఏమైనా ఉందా? అన్న మరో ప్రశ్నకు వర్మ సమాధానం ఇస్తూ.. ‘లేదు. సెన్సార్ వాళ్లకు నచ్చి కట్‌చేసి పట్టుకుపోయారు. మీకు ఇష్టమా’ అంటూ వ్యాఖ్యానించారు.